Nariadenie Rady (ES, Euratom) č. 2181/2003
z 8. decembra 2003
o prechodných opatreniach prijatých na účely reformy služobného poriadku, najmä pokiaľ ide o odmeňovanie a dôchodok
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej článok 283,
so zreteľom na článok 13 Protokolu o výsadách a imunitách spoločenstva,
so zreteľom na návrh Komisie predložený po obdržaní stanoviska Výboru pre služobný poriadok,
so zreteľom na stanovisko Európskeho parlamentu [1],
so zreteľom na stanovisko Súdneho dvora [2],
so zreteľom na stanovisko Dvora audítorov [3],
keďže:
(1) Súčasný stav Služobného poriadku úradníkov Európskych spoločenstiev a Podmienok zamestnávania ostatných zamestnancov Európskych spoločenstiev, pôvodne ustanovených v r. 1962, vedie k potrebe upraviť určité reformné opatrenia v časových obdobiach: ročné porovnanie odmeňovania podľa tabuliek na základe platných postupov, nový stupeň v odmeňovaní a dôchodkoch a prídavky k dôchodkom formou prechodných opatrení nadobudnú účinnosť od 1. januára 2004, prepracované nariadenie, ktorým sa mení a dopĺňa nariadenie týkajúce sa služobného poriadku nadobudne účinnosť 1. mája 2004.
(2) Rada 19. mája 2003 prijala usmernenie a 29. septembra 2003 správu schválenú Poradným výborom zriadeným rozhodnutím Rady z 23. júna 1981.
(3) Zavádza sa nový stupeň v odmeňovaní s cieľom uchádzať sa o náklady sociálnej politiky na zlepšenie pracovných podmienok a európskych škôl.
(4) Na základe článku 83 ods. 4 služobného poriadku sa predpokladá úprava v príspevkoch podľa aktuálnej tabuľky odmeňovania a dôchodkov úradníkov, ak poisťovníckomatematické prehodnotenie poistenia ukáže, že príspevky pracovníkov nestačia na prefinancovanie jednej tretiny predpokladaných poistných výdavkov. Vyhodnotenie ukázalo, že súčasný príspevok pracovníkov nestačí na pokrytie jednej tretiny predpokladaných poistných výdavkov.
(5) Na základe článku 65 služobného poriadku Rada každoročne kontroluje odmeňovanie úradníkov a ostatných zamestnancov spoločenstva a vykoná úpravy v odmeňovaní. Podľa návrhu prijatého Radou je potrebné tabuľku odmeňovania upraviť na základe súčasných metód. Týmto sa predlžuje platnosť prílohy XI služobného poriadku, ktorá prestala platiť 30. júna 2003,
PRIJALA TOTO NARIADENIE:
Článok 1
Článok 66a ods.1 až 5 služobného poriadku sa nahrádza takto:
"1. Odchylne od článku 3 ods. 1 nariadenia (EHS, Euratom, ESUO) č.260/68 [4] je potrebné zaviesť prechodné opatrenie, pokiaľ ide o odmeňovanie aktívne zamestnaných v spoločenstve, t. j. "zvláštny príspevok", ktorý sa bude uplatňovať od 1. januára 2004.
2. Výška zvláštneho príspevku, ktorá sa bude uplatňovať na základe definície v odseku 3, je 2,5 %.
3. a) základom na výpočet zvláštneho príspevku je výpočet odmeňovania za prácu podľa zaradenia do tabuľky a podľa výšky základného mesačného platu, mínus:
- príspevok na sociálne zabezpečenie a dôchodkové poistenie a daň, odpočítané od zvláštneho príspevku osôb, ktorí sú zaradení do rovnakej kategórie a tarifnej tabuľky ako zamestnanci s osobami bez príjmu, podľa článku 2 prílohy VII a
- suma ekvivalentná výške základného platu zamestnanca v triede D 4 stupni 1.
b) Prostriedky použité na určenie základu zvláštneho príspevku treba vyjadriť v euro a vážiť so 100.
4. Zvláštny príspevok sa odpočítava mesačne pri zdroji; príjmy sa majú vykázať ako príjmy všeobecného rozpočtu spoločenstva."
Článok 2
Od 1. januára 2004 je stanovená miera príspevku 9,25 % na základe článku 83 ods. 2 personálneho poriadku. Maximálna výška odmeňovania podľa článku 42 Pracovných podmienok pre ostatných zamestnancov spoločenstva je stanovená na 18,5 %.
Článok 3
1. V článku 15 ods. 1 prílohy XI služobného poriadku sa dátum "30. jún 2003" nahrádza dátumom "30. jún 2004".
2. Úprava v odmeňovaní na rok 2003 podľa článku 65 ods. 1 služobného poriadku nadobúda účinnosť, odchylne od článku 3 ods. 1 prílohy XI služobného poriadku, 1. januára 2004.
3. V súlade s činiteľmi stanovenými v prílohe XI služobného poriadku je miera úpravy 3,4 %.
Článok 4
Toto nariadenie nadobúda účinnosť dňom jeho uverejnenia v Úradnom vestníku Európskych spoločenstiev.
Uplatňuje sa od 8. decembra 2003 do dátumu uplatňovania nariadenia Rady, ktorým sa mení a dopĺňa Služobný poriadok úradníkov Európskych spoločenstiev a Podmienky zamestnávania ostatných zamestnancov Európskych spoločenstiev, navrhnutého Komisiou 18. novembra 2003, ale najneskôr do 30. júna 2004.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 8. decembra 2003